钦定古今图书集成/明伦汇编/官常典/第721卷 > 陈乔
## 钦定古今图书集成/明伦汇编/官常典/第721卷 > 陈乔

按《十国春秋》，“乔字子乔，庐陵玉笥人。父濬，仕吴，官翰
林学士。烈祖代吴，进兵部尚书。乔幼敏悟，文辞清丽，
事亲以孝闻。濬殁，收恤族党，均财给之，亲疏靡间。以
荫授太常奉礼郎，烈祖颇器重之。迁屯田员外郎，转
中书舍人。保大末，淮南兵兴，元宗忧蹙，不知所为。陈
觉、李征古请以宋齐丘摄政，元宗乃召乔草诏，如觉”、
征古所请。乔请对排宫门，人见，泣曰：“社稷之重，焉可
假人？今陛下署此，则百官朝请，皆归齐丘，尺地一民，
俱非己有。陛下纵脱屣万乘，独不念中兴大业之艰
难乎？臣见淖齿李兑复作，而让皇幽囚于丹阳，是陛
下所亲见者。一旦垂涕求为田舍翁，不可得矣。”元宗
愕然曰：“微卿几落贼人彀中。”引乔入见后及诸子曰：
“此忠臣也，他日国家急难，汝母子可托之我，死无恨
矣。”及齐丘暨党与皆死，乔与齐丘素善，独得不坐。建
隆二年，元宗迁南都留辅，太子监国。后主嗣位，历吏
部侍郎、翰林学士承旨、枢密副使，遂以门下侍郎兼
枢密使贬制度，改右内史侍郎兼光政院使辅政。乔
风度淹雅，小心守法，时誉归之。宋太祖遣使征后主
入朝，后主且发矣，以乔为介，乔曰：“陛下与臣同受先
帝顾命，委以宗社大计，今往必见留，则国非己有，悔
将何及？即死实䩄彦于先帝，臣请独任稽缓之责，以
拒宋命。”后主由是连年不朝，皆乔为之主也。已而宋
师围金陵，太祖又遣进奉使江国公从镒谕旨，欲后
主自归，且命曹彬缓攻以俟之，乔坚持不可。刘澄以
润州降，后主方惶惑，欲置其家不问，乔愤切曰：“人臣
受重寄，开门延敌，此岂可容！”悉取其父母妻子斩之。
常语后主“势虽迫蹙，臣节故不可隳也。”及城垂陷，后
主亲为降款，属乔与清源郡公仲㝢诣曹彬。乔遽归
府，以款投承霤间，略无降意。后主趣之急，乔入见曰：
“自古无不亡之国，降亦无由得全，徒取辱耳。臣请背
城一战而死。”意欲与后主同殉国，而口不忍言。后主
握乔手，涕泣不能从。乔曰：“如此，则不如诛臣，归臣以
逆命之罪。”后主又不从，乃掣手而去。至政事堂，召二
亲吏，解所服金带与之，曰：“善藏吾骨。”遂自缢。二吏撤
榻瘗之。乔为人孝弟廉介，家无馀财。先丧其妻，后主
为娶国戚，乔曰：“臣家素贫，不能具六礼。”后主敕官帑
贷之，俾就昏成礼焉。金陵平，家人谋收葬，求尸不得，
或见一丈夫，衣黄半臂，举手障而及，得瘗所发，视如
所见，咸以为乔魄不泯云。